Juba ammustel aegadel oli oluline, millist muusikat ja miks  loodi, kuulati, esitati, kes olid liidrid, juhendajad, milline oli nende "sisemine õppekava"? Tänapäevani on oluline küsimus: milline on muusika sõnum?  Õppekava on lahutamatult seotud õpetaja haritusega. Kirjeldamaks kooli, muusika ja ühiskonna arengu seoseid ning seda, kui oluline on õpetaja roll, sobib tagasivaade aega, mil enamik eestlasi elas maal rehielamutes ja koolitundi tuldi pasteldes pärast põllutööd. Õpetajahariduse lahutamatu koostisosa ja igapäevane töövahend oli muusika - haritlane  innustas isikliku eeskujuga, koolihariduse loomulikuks osaks oli ka muusikaline kirjaoskus. Sellisele õpetajaharidusele panid aluse Lääne-Euroopast Maarjamaale tulnud misjonärid-visionäärid, kelle ideaalidele ja pürgimustele leidus siin viljakas pind. Kui Euroopas said korralikku muusikaõpetust vaid rikaste ülikute järeltulijad, siis meil jõudis hingeharidus ka talupoegadeni. Edumeelsete liidrite toel ja eeskujusid järgides jõuti peagi oma laulupeoni. Laulupidu on Eestis vähemalt kahel korral iseseisvuse  kaalukeeleks osutunud ja igapäevaerisustest hoolimata suudab tänagi inimesi ühendada.